Volkies rou ná leerder se doodMichael Brauckmann (Foto: Verskaf) Die Hoër Volkskool Potchefstroom in Noordwes is in rou gedompel ná die dood van ’n skrander leerder die afgelope naweek. Die 18-jarige Michael Brauckmann, ook bekend as Boeta, is vroeg Saterdagoggend ná ’n ernstige motorongeluk oorlede. Boeta was in graad 11 en ’n geliefde inwoner van die seunskoshuis Jack Pauw. “Hy was altyd ’n baie vriendelike en hulpvaardige jongman. Hy het altyd gekies om die positiewe dinge in die lewe raak te sien en om altyd in liefde en harmonie te funksioneer,” sê die skool in ’n inskrywing op sosiale media. “Hy was ’n jong dinamiese outjie met kerngesonde waardes. Sy glimlag was aansteeklik en mense was altyd bewus van sy liefdevolle en omgeehart.” Boodskappe van medelye stroom sedertdien in.